V. Veteška, podpredseda NR SR: (2006-03-16):
D. Bollová, poslankyňa: Ďakujem pekne. Vážený pán predsedajúci, dámy kolegyne, páni kolegovia, musím kvitovať, že pán Šimko sa poučil, chcel nám dokázať, že dokonca čítal Leninovu prácu Štát a revolúcia a dokáže i znalosť ďalších citácií, múdrostí z hĺbky svojho zrejme, prepáčte, narušeného svedomia. Je mi veľmi trápne počúvať, ako predseda, člen nášho poslaneckého klubu sa vám tu snaží vysvetliť, že ten zákon je totálny nezmysel. Prosím vás, kedy prestanete sršať nenávisťou k štátu, v ktorom ste sa narodili, v ktorom ste boli vychovávaní,  žili ste v ňom, všetci si ho pamätáte a nikto z vás nebol ani zatvorený, ani perzekvovaný, ani prenasledovaný. Kto bol, sťažujte sa, prosím vás, na súde, neodsudzujte ten štát, ktorý si národ československý  vytvoril sám z vlastnej vôle, ten štát, ktorý bol uznaný Organizáciou Spojených národov, ten štát, ktorý bol rešpektovaný na celom svete. Nehanbíte sa, prosím vás?! Nedostatky predloženého návrhu zákona som pomerne podrobne analyzovala vo svojom  minulom vystúpení, keď bol zaradený do prvého čítania. Chcem opäť zdôrazniť, že jeho text by mohol byť vyhlásením na predvolebných zhromaždeniach našich politických oponentov, ale pretože sa na nich stretávajú občania rôznych názorov, myslím si, že by ste sa, pán  predkladateľ, ani neodvážili s takýmto vyhlásením vystúpiť, museli by ste sa hanbiť. Aby ste splnili niekým uloženú úlohu, priniesli ste ho do Národnej rady Slovenskej republiky, ktorá podľa nás má mať vyššie ciele – tvoriť zákony zabezpečujúce dôstojný, pokojný život občanov Slovenskej republiky a garantujúce zvyšovanie ich materiálnej a duchovnej  úrovne dnes a v budúcnosti. Z týchto dôvodov navrhujem, aby Národná rada Slovenskej republiky vrátila navrhovateľovi  zákon ak už na nič iné tak aspoň na prepracovanie. Uvádzam niekoľko vecných konkrétnych dôvodov. Po prvé. Návrh zákona neobsahuje definíciu a kategorizáciu pojmov, na ktorých základe stojí. Niektoré z nich uvádzal i môj predrečník. Ja som v minulom vystúpení hlavne podčiarkovala, že nevieme, o akej demokracii a slobode hovorí pán navrhovateľ, ktorú vraj bránili bojovníci proti komunizmu. Po druhé. Návrh zmätočne určuje obdobie protikomunistického odboja s počiatkom v roku 1944 napriek tomu, že komunistická strana vyhrala voľby v Česko-Slovensku až v roku 1948. Po tretie. Paragraf deviaty diskriminuje veľkú skupinu občanov Slovenskej republiky z hľadiska ich možného súčasného či budúceho pracovného zaradenia. Po štvrté. Návrh žiada zaradiť účastníka protikomunistického odboja do kategórie veteránov, t. j.  účastníkov protifašistického odboja bez adekvátneho zváženia skutočností, že vojnoví veteráni by sa ocitli v spoločnej skupine s bojovníkmi proti komunizmu na čele s Hitlerom a  Goebbelsom. A to považujeme za vrchol ignorancie zásluh slovenských partizánov a vojakov, ktorých tisícky v boji za slobodu obetovali svoje životy. Túto aroganciu považujeme za vrchol absencie zdravého rozumu a neodpustiteľnú urážku tých, ktorí si úctu národa, teda i tejto Národnej rady nespochybniteľne zaslúžia. Obraciam sa na vás, kolegovia poslanci, aby ste podporili náš návrh a vrátili pánu Šimkovi jeho návrh na prepracovanie. Vopred vám ďakujem za všetkých tých, ktorí by sa museli hanbiť chodiť po ulici, že tvoríte ich predstaviteľov. Ďakujem.